অগ্নিগর্ভ ইরান! আটক ভারতীয়দের দেশে ফেরাতে কী পদক্ষেপ কেন্দ্রের?

ওয়েব ডেস্ক: খামেনি বিরোধী বিক্ষোভে উত্তাল ইরান (Anti Khamenei Protest In Iran)। মধ্যপ্রাচ্যের এই দেশে বাড়ছে যুদ্ধের আশঙ্কাও। এই অবস্থায় বৃহস্পতিবার ভারত সরকার (Government Of India) সে দেশে থাকা ভারতীয় নাগরিকদের (Indian Citizen) দ্রুত দেশে ফিরে আসার জন্য জরুরি পরামর্শ জারি করেছে। একইসঙ্গে ইরান থেকে ভারতীয়দের সরিয়ে আনার জন্য বিশেষ উদ্ধার পরিকল্পনার কথাও ঘোষণা করা হয়েছে। জানা গিয়েছে, ভারতের প্রথম উদ্ধারকারী বিমানটি আগামীকাল তেহরান থেকে নয়াদিল্লির উদ্দেশে রওনা দেবে।

সূত্রের খবর, প্রথম দফায় গোলেস্তান বিশ্ববিদ্যালয়ের ছাত্রছাত্রীদের পাশাপাশি শাহিদ বেহেশতি ইউনিভার্সিটি অব মেডিক্যাল সায়েন্সেস এবং তেহরান ইউনিভার্সিটি অব মেডিক্যাল সায়েন্সেস-এর কয়েকজন ভারতীয় পড়ুয়া দেশে ফিরবেন। চূড়ান্ত যাত্রী তালিকা কর্তৃপক্ষের অনুমোদনের পর বৃহস্পতিবার রাতেই প্রকাশ করা হবে।

আরও পড়ুন: বেহাল অর্থনীতি! বাঁচতে আমেরিকামুখো বাংলাদেশিরা, কিন্তু বন্ধ ভিসা

এদিকে বুধবারই ইরানের বিদেশমন্ত্রী সৈয়দ আব্বাস আরাঘচির সঙ্গে ফোনে কথা বলেন ভারতের বিদেশমন্ত্রী এস জয়শঙ্কর (S Jaishankar)। দু’জনের মধ্যে ইরানের বর্তমান পরিস্থিতি নিয়ে বিস্তারিত মতবিনিময় হয় বলে খবর। তার পরেই ভারতের বিদেশ মন্ত্রক এ দেশের নাগরিকদের ইরানে ভ্রমণ এড়িয়ে চলার পরামর্শ দেয়।

বিদেশ মন্ত্রকের তথ্য অনুযায়ী, বর্তমানে ইরানে প্রায় ১০ হাজার ভারতীয় নাগরিক রয়েছেন। তাঁদের ফিরিয়ে আনাই এখন ভারতের অন্যতম লক্ষ্য, যা শুরু হচ্ছে শুক্রবার থেকেই। এখন এটাই দেখার যে, ইরানে বসবাসকারী ভারতীয়দের ফিরিয়ে আনতে কতদিন সময় নেয় মোদি সরকার।